San Luis Rio Koloradas
San Luis Rio Koloradas (isp. San Luis Río Colorado) – miestas šiaurės vakarų Meksikoje, Sonoroje, Sonoros dykumoje, 75 km į pietryčius nuo Meksikalio, prie Kolorado žemupio kairiojo kranto, Jungtinių Amerikos Valstijų pasienyje (priešais Arizonos miestą San Luisą). Plentai į Meksikalį, Sonojtą, Jumą. Yra vietinės reikšmės oro uostas. Vystoma elektrotechnikos, siuvimo, maisto (malimo, citrusinių vaisių perdirbimo) pramonė, apylinkėse auginami javai, citrinos, medvilnė. Veikia 2010 m. įkurtas technologijų universitetas, teatras, krašto muziejus, yra Švč. Mergelės Marijos Nekaltojo Prasidėjimo bažnyčia. San Luis Rio Kolorado apylinkėse yra pasaulio paveldo objektai – El Pinakatės ir Didžiosios Altaro dykumos biosferos rezervatas bei Kalifornijos įlankos aukštutinės dalies ir Kolorado deltos biosferos rezervatas.